Rapport mill-Kummissjoni lill-Parlament Ewropew u lill-Kunsill dwar l-ewwel valutazzjoni ta’ l-inizjattiva ta’ l-Europass /* KUMM/2008/0427 finali */





[pic] | KUMMISSJONI TAL-KOMUNITAJIET EWROPEJ | Brussel 4.7.2008 KUMM(2008) 427 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-ewwel valutazzjoni ta’ l-inizjattiva ta’ l-Europass WERREJ TAQSIRA 3 1. Daħla 4 2. Sfond għall-valutazzjoni esterna 4 3. Il-valutazzjoni esterna 5 3.1. It-termini tal-valutazzjoni 5 3.2. Metodoloġija 5 3.3. Is-sejbiet tal-valutazzjoni 5 3.3.1. Rilevanza, koerenza u konsistenza 5 3.3.2. Effikaċja 6 3.3.3. Effiċjenza 7 4. Taqsira tar-rakkomandazzjonijiet ewlenin tal-valutazzjoni esterna 8 5. Il-konklużjonijiet tal-kummissjoni għal azzjoni ta’ segwitu 8 5.1. Qawwiet u dgħjufijiet 8 5.2. Azzjoni ta’ segwitu 10 RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-ewwel valutazzjoni ta’ l-inizjattiva ta’ l-Europass TAQSIRA Dan ir-rapport hu bbażat fuq valutazzjoni esterna. Fih jinsabu s-sejbiet u r-rakkomandazzjonijiet ewlenin tal-valutatur kif ukoll il-konklużjonijiet u s-segwitu maħsub tal-Kummissjoni. Il-valutazzjoni tikkonkludi li l-inizjattiva ta’ l-Europass qed tikseb l-għanijiet tagħha bħala għodda ta’ mobilità għaċ-ċittadini u hija rilevanti għall-ħtiġijiet tagħhom, filwaqt li tgħinhom jagħmlu l-kompetenzi u l-kwalifiki tagħhom aktar faċli li jinftiehmu u aktar aċċettabbli kemm fil-kuntesti ta’ tagħlim kif ukoll fis-suq tax-xogħol. L-implimentazzjoni ta’ l-Europass hija valur tajjeb għall-flus. L-għodod ekonomiċi ta’ implimentazzjoni tagħha – in-netwerk taċ-Ċentri Nazzjonali Europass (NECs) u l-portal ta’ l-internet ġestit minn Cedefop[1] – huma apprezzati mill-partijiet interessati u ġeneralment jissodisfaw lill-utenti, kif hu kkonfermat b’mod espliċitu permezz ta’ stħarriġ speċifiku. Dan huwa kkonfermat min-numru dejjem akbar ta' persuni li jżuru l-portal ta' l-Europass (b'medja ta' 12 000 żjara fl-2007) u ta’ utenti attivi tas-servizzi tagħha, b’żewġ miljun CVs ta’ l-Europass li nħolqu onlajn sa Settembru 2007. Madankollu, il-valutazzjoni tindika li dawk bi kwalifiki baxxi huma sehem żgħir ta’ dan l-għadd kbir ta’ utenti. Minbarra dan, xi wħud mill-għodod ta’ l-Europass kellhom inqas suċċess. L-użu tal- Mobilità ta’ l-Europass qed jiżdied, iżda għadu ma laħaqx il-potenzjal sħiħ tiegħu, filwaqt li s- Suppliment tad-Diploma ta’ l-Europass u s- Suppliment taċ-Ċertifikat ta’ l-Europass mhumiex integrati b’mod xieraq fil-qafas. Il-livell għoli ta’ sodisfazzjon ta’ l-utent, it-talba dejjem tikber u n-nuqqasijiet identifikati, jekk jitqiesu flimkien, jipprovdu bażi soda għall-identifikazzjoni ta’ modi biex jiġi sfruttat aħjar il-potenzjal ta’ l-inizjattiva ta’ l-Europass. Il-valutazzjoni tagħmel rakkomandazzjonijiet speċifiċi biex issaħħaħ il-loġika ġenerali ta’ l-inizjattiva, tindirizza aħjar il-mobilità professjonali, tibni fuq is-suċċess ta’ l-għodda tas-CV, tkabbar l-għadd ta’ utenti, issaħħaħ l-effikaċja u ttejjeb is-sistema ta’ ġestjoni tat-tagħrif. Fuq il-bażi tas-sejbiet tal-valutazzjoni, il-Kummissjoni tikkonkludi li s-saħħa u s-suċċess ta’ l-Europass, b’mod partikolari ta’ l-għodda tas-CV ta' l-Europass u l-istrumenti ta' gwida tagħha, huma marbuta ma' l-użu effettiv ta’ strateġija tar-riżultati ta’ tagħlim. Tabilħaqq, in-nuqqasijiet identifikati jikkonċernaw dawk l-għodod ta’ l-Europass li huma bbażati anqas fuq ir-riżultati tat-tagħlim. Biex tagħti segwitu għall-valutazzjoni u ttejjeb l-appoġġ li l-Europass jagħti lill-mobilità taċ-ċittadini, il-Kummissjoni tippjana għaldaqstant li ssaħħaħ din id-dimensjoni, b’mod partikolari fejn għandha x’taqsam l-implimentazzjoni tal-Qafas Ewropew tal-Kwalifiki (EQF)[2]. Il-Kummissjoni se tespandi s-CV ta’ l-Europass fi strument aktar komprensiv, appoġġjat minn għodod ġodda ta’ awtovalutazzjoni li jindirizzaw il-ħiliet miksuba permezz tal-forom kollha ta’ tagħlim. Dan se jsir bl-appoġġ tas-Cedefop u ċ-Ċentri Nazzjonali ta' l-Europass u b'kooperazzjoni mas-servizzi ta' gwida, impjiegi u żgħażagħ. Permezz ta’ din il-kooperazzjoni, se jintlaħaq ukoll rispons aħjar għall-ħtiġijiet taż-żgħażagħ, kif ukoll ta’ dawk bi kwalifiki baxxi. Barra minn hekk, il-Mobilità ta’ l-Europass, sa l-2010, se tinħareġ b’mod sistematiku liċ-ċittadini kollha li wettqu azzjonijiet ta’ mobilità taħt il-Programm ta’ Tagħlim Tul il-Ħajja, kif hu l-każ għal Youthpass għall-programm iż-Żgħażagħ Jaġixxu, u se tiġi promossa aktar permezz ta’ azzjonijiet oħra. Fl-aħħarnett, b’kooperazzjoni mal-partijiet kollha rilevanti, il-Kummissjoni se tiżgura koordinazzjoni aktar b'saħħitha tal-ġestjoni tas-Suppliment tad-Diploma ta' l-Europass u tas-Suppliment taċ-Ċertifikat ta' l-Europass u se teżamina kif dawn jistgħu jiġu żviluppati biex iqisu aħjar ir-riżultati ta' tagħlim tad-detenturi tagħhom. Dawn l-elementi kollha tressqu għall-attenzjoni tal-Forum ta’ Livell Għoli dwar il-Mobilità, biex dawn ikunu jistgħu jqisu r-riżultati tal-valutazzjoni meta jħejju r-rapport aħħari. 1. DAħLA Dan ir-rapport hu ppreżentat skond it-termini ta’ l-Artikolu 15 tad-Deċiżjoni 2241/2004/KE tal-Parlament Ewropew u tal-Kunsill tal-15 ta’ Diċembru 2004[3] (minn hawn ’il quddiem “id-Deċiżjoni”), li stabbiliet l-Europass. Dan jiġbor fil-qosor il-konklużjonijiet u r-rakkomandazzjonijiet ewlenin ta’ l-ewwel valutazzjoni esterna ta’ l-Europass u jressaq il-konklużjonijiet tal-Kummissjoni għal segwitu. Il-valutazzjoni esterna tista’ tinkiseb, bl-Ingliż, kif ukoll b’taqsira bil-Franċiż jew bil-Ġermaniż, permezz tal-ħolqa li ġejja: http://ec.europa.eu/dgs/education_culture/evalreports/index_en.htm. 2. SFOND GħALL-VALUTAZZJONI ESTERNA L-Europass ġie stabbilit bħala portafoll ikkoordinat ta’ dokumenti, bl-għan li jgħin liċ-ċittadini biex il-kompetenzi u l-kwalifiki tagħhom jinftehmu aħjar madwar l-Ewropa u għalhekk jiffaċilita l-mobilità tagħhom. L-Europass ġabar flimkien ħames dokument żviluppati f'livell Ewropew u li jkopru l-kwalifiki u l-kompetenzi taċ-ċittadin minn perspettiva ta' tagħlim tul il-ħajja. Żewġ dokumenti Europass jistgħu jimtlew miċ-ċittadini nfushom, jiġifieri permezz ta’ għodda assistita onlajn li hi disponibbli fil-portal ta’ l-Europass: is- CV ta’ l-Europass , li permezz tiegħu ċ-ċittadini jippreżentaw lilhom infushom, bl-użu ta’ format li jenfasizza dak li jafu u li jafu jagħmlu, u l- passaport tal-lingwi ta’ l-Europass , fejn iċ-ċittadini jistgħu jevalwaw huma stess il-ħiliet lingwistiċi tagħhom billi jużaw qafas ta’ referenza żviluppat mill-Kunsill ta’ l-Ewropa. It-tliet dokumenti l-oħra jinħarġu liċ-ċittadini meta jkunu lestew esperjenzi speċifiċi ta’ tagħlim: il- Mobilità ta’ l-Europass tiddeskrivi ħiliet miksuba f’esperjenza ta’ mobilità, filwaqt li s- Suppliment taċ-Ċertifikat ta’ l-Europass jispjega l-kwalifiki vokazzjonali f’termini ta’ kompetenzi u s- Suppliment tad-Diploma ta’ l-Europass (żviluppat b’mod konġunt mal-Kunsill ta’ l-Ewropa u ma’ l-UNESCO) jakkumpanja d-diplomi ta’ edukazzjoni ogħla, filwaqt li jagħti d-dettalji tal-kisbiet tad-detenturi tagħhom. Filwaqt li żewġ dokumenti huma bbażati fuq awtovalutazzjoni u tlieta jinħarġu minn awtoritajiet kompetenti, kollha sa ċertu punt jiffokaw b’mod pragmatiku fuq il-kompetenzi u r-riżultati tat-tagħlim. Il-qafas ta’ l-Europass huwa miftuħ għall-iżvilupp: id-Deċiżjoni tiddefinixxi l-kriterji li jridu jintlaħqu minn kull dokument ieħor kif ukoll il-proċedura formali għal inklużjoni fil-qafas. Il-pajjiżi parteċipanti jinkludu l-Istati Membri ta’ l-Unjoni Ewropea, l-Iżlanda, il-Liechtenstein u n-Norveġja. L-inizjattiva ta’ l-Europass hija implimentata permezz tan-netwerk taċ-Ċentri Nazzjonali Europass (NECs), ikkoordinata mill-Kummissjoni, u l-portal ta' l-Europass hu żviluppat, organizzat u ġestit minn Cedefop f'isem il-Kummissjoni (http://europass.cedefop.europa.eu). 3. IL-VALUTAZZJONI ESTERNA 3.1. It-termini tal-valutazzjoni Bi qbil mal-kuntratt qafas tagħha mal-Kummissjoni[4], Ecotec Research and Consulting Ltd ġiet mistiedna twettaq il-valutazzjoni. Din il-valutazzjoni tkopri l-perjodu minn Jannar 2005 sa Awissu/Settembru 2007): sentejn u nofs ta’ tħaddim tal-portal ta’ l-Europass u sentejn sħaħ ta’ implimentazzjoni fil-livell nazzjonali. 3.2. Metodoloġija Il-metodoloġija inkludiet analiżi ta’ dokumentazzjoni (rapporti ta’ attività, statistika tal-portal ta’ l-Europass, rapporti tal-laqgħat, noti), stħarriġ ta’ l-utenti tal-portal ta’ l-Europass (1 442 persuna li wieġbu minn 30 pajjiż, cf. 2.3.2.1 hawn taħt), stħarriġ immirat (bi 93 tweġiba) tal-persunal ta’ l-NECs, ir-rappreżentanti ta’ l-awtoritajiet nazzjonali, l-imsieħba soċjali u l-esperti tal-proċess ta’ Bologna, u total ta’ 47 intervista ddettaljati f’kampjun ta’ ħames pajjiżi. It-tagħrif inkiseb mill-Kummissjoni, mis-Cedefop u mill-Kunsill ta’ l-Ewropa (ko-proprjetarju tal-Passaport tal-Lingwi ta’ l-Europass u s-Suppliment tad-Diploma). 3.3. Is-sejbiet tal-valutazzjoni Fuq nota ġenerali, il-valutazzjoni tikkonkludi li l-inizjattiva ta’ l-Europass hija rilevanti u tipprovdi servizz effettiv liċ-ċittadini li jiċċaqilqu fil-kuntest ta’ tagħlim tul il-ħajja jew fis-suq tax-xogħol. L-għodod ta’ implimentazzjoni tagħha huma effiċjenti mil-lat ta’ nfiq u apprezzati ħafna mill-utenti. Il-potenzjal ta’ l-inizjattiva jista’ madankollu jiġi sfruttat aktar bis-sħiħ, għal liema skop il-valutazzjoni tippreżenta għadd ta’ rakkomandazzjonijiet. 3.3.1. Rilevanza, koerenza u konsistenza Iċ-ċittadini jeħtieġu strument li jagħmel il-kompetenzi u l-kwalifiki aktar faċli li jinftiehmu madwar l-Ewropa kollha, filwaqt li jappoġġja l-mobilità tagħhom. Kemm l-utenti kif ukoll il-partijiet interessati jsibu li l-qafas ta’ l-Europass tassew jgħin lill-individwi jikkomunikaw b’mod aktar ċar il-ħiliet u l-kompetenzi tagħhom u jista’ jgħin lil min iħaddem kif ukoll lill-istaff fis-settur ta' l-edukazzjoni u lil dawk li jipprovdu t-taħriġ biex jevalwaw aħjar l-applikazzjonijiet kemm għal tagħlim tul il-ħajja kif ukoll għal impjiegi professjonali. L-Europass bħalissa jitqies partikolarment rilevanti għall-mobilità edukattiva u internazzjonali, iżda r-rilevanza tiegħu għall-mobilità professjonali tista’, madankollu, tiżdied, per eżempju permezz ta’ verżjonijiet imtejba ta’ l-għodod. L-Europass jikkomplimenta l-istrateġiji ta’ edukazzjoni u kwalifiki fuq il-bażi tar-riżultati ta’ tagħlim, b’mod partikolari l-Qafas Ewropew tal-Kwalifiki (EQF), kif ukoll l-għodod ta’ trasparenza għal gruppi fil-mira speċifiċi, bħal Youthpass, li ġie żviluppat għal użu fi ħdan il-programm iż-Żgħażagħ Jaġixxu[5]. Ir-riskji ta’ rduppjar b’inizjattivi bħal dawn huma minimi u faċilment ikkontrollati permezz ta' ġestjoni kkoordinata. Tidher ċara wkoll il-komplementarjetà mal-programmi attwali ta' edukazzjoni u taħriġ, għalkemm hemm lok biex tissaħħaħ aktar. 3.3.2. Effikaċja L-għodod ewlenin ta’ implimentazzjoni ta’ l-Europass huma ċ-Ċentri Nazzjonali Europass u l-portal ta’ l-internet ta’ l-Europass. L-NECs ilhom joperaw fil-pajjiżi kollha min-nofs l-2005 (Jannar 2007 għall-Bulgarija u r-Rumanija). Dawn għandhom dimensjoni ta’ netwerk b’saħħitha u xogħlhom jitqies sodisfaċenti. L-NECs jikkooperaw f’livelli varji mal-korpi tagħhom, b’mod partikolari ċ-ċentri Euroguidance. Ir-rapporti ta’ attività mill-NECs, li huma s-sors ewlieni ta' tagħrif dwar l-implimentazzjoni ta' l-Europass, għandhom b'mod ġenerali livell tajjeb ta' dettall, iżda jistgħu jitjiebu billi jintużaw aktar indikaturi speċifiċi. Il-portal ta’ l-Europass – imfassal, żviluppat u ġestit minn Cedefop – kien ta’ suċċess kbir f’termini ta’ żjarat, użu, u sodisfazzjon ta’ l-utenti. Disponibbli f’26 lingwa fil-partijiet kollha tiegħu, il-portal ġie kkonsultat aktar minn tmien miljun darba sa Settembru 2007, bil-medja ta’ kuljum tiżdied minn 4 000 għal 12 000. Bosta utenti marru lil hinn milli jibbrawżjaw is-sit billi ħolqu CV u passaporti tal-lingwi onlajn (aktar minn żewġ miljuni) u billi niżżlu mudelli, eżempji jew linjigwida (6.5 miljuni). Aktar minn 90 % ta’ l-1 442 li wieġbu għall-istħarriġ sabu l-portal ta’ l-Europass ċar ħafna (41 %) jew ċar biżżejjed. Kważi nofs dawk li wieġbu kienu jaħdmu u 16 % kienu qiegħda, filwaqt li 25 % kienu studenti ta’ edukazzjoni ogħla. Żewġ terzi ta’ l-utenti kellhom bejn 20 u 35 sena u 25 % kienu akbar fl-età. Il-portal ta’ l-Europass ikkontribwixxa mhux ftit għal iktar għarfien dwar l-għodod ta' trasparenza li jappoġġjaw il-mobilità. Anki attivitajiet speċifiċi ta’ komunikazzjoni kkontribwew għal dan, inklużi l-konferenzi ta’ tnedija nazzjonali u Ewropej fl-2005 u l-avvenimenti frekwenti organizzati mill-NECs. Filwaqt li l-promozzjoni diġà hija attività ewlenija ta’ l-NECs, għandha tingħata prijorità lil tixrid intensifikat tal-qafas fost min qed jitgħallem u min iħaddem. Ir-riżultati ta’ l-istħarriġ jissuġġerixxu li l-aktar mezzi li jirnexxilhom jgħarrfu lin-nies dwar l-Europass huma l-internet (43 %), l-istituzzjonijiet edukattivi (17 %) u l-fomm (15 %). L-intervisti jissuġġerixxu li s-CV, is-Suppliment tad-Diploma u l-Passaport tal-Lingwi huma l-aktar dokumenti magħrufa. L-inizjattiva ta’ l-Europass żiedet l-użu ġenerali ta’ l-istrumenti ta’ trasparenza biex tappoġġja l-mobilità fl-Ewropa. Madankollu, l-impatt tagħha fuq l-użu tas-Suppliment taċ-Ċertifikat u s-Suppliment tad-Diploma jidher li hu aktar limitat (għalkemm id-dejta dwar it-tixrid u l-użu effettivi ta' dawn l-istrumenti għadha mhijiex biżżejjed). Bejn Frar 2005 u Settembru 2007 inħolqu aktar minn żewġ miljun CVs ta’ l-Europass onlajn, b’xejra ċara ta' żieda. L-istħarriġ dwar l-utenti kkonferma r-rilevanza tas-CV ta’ l-Europass, b’aktar minn 90 % ta’ l-utenti jikklassifikaw is-CV bħala utli ħafna (68 %) jew utli. Madwar l-istess numru ta’ utenti sabu li l-għodda onlajn u l-istrumenti ta' gwida huma speċifikament ta’ għajnuna. Jidher ċar li l-għodda tas-CV jistħoqqilha azzjoni ta' żvilupp ulterjuri, b'referenza kemm għall-mudell kif ukoll għall-għodod ta' gwida tagħha b'kooperazzjoni ma' min iħaddem u ma’ esperti ta’ gwida. Il-Passaport tal-Lingwi ta’ l-Europass kien apprezzat ukoll minn madwar żewġ terzi ta’ dawk li wieġbu għalkemm minħabba n-natura speċjalizzata tiegħu huwa ferm inqas użat mis-CV (madwar 70 000 imqabbla ma' żewġ miljuni). Meta mqabbla mal-predeċessur tagħha (it-Taħriġ Europass 2000-2004)[6], il-Mobilità ta’ l-Europass laħqet udjenza usa’ (38 000 ċittadin irċevew Mobilità ta’ l-Europass fl-2006, meta mqabbla ma' medja annwali ta' 25 000 li rċevew it-Taħriġ Europass). Madankollu, dan għadu ferm inqas mill-għadd ta’ studenti mobbli, li minnhom jista' jintlaħaq numru akbar billi jiġu assoċjati korpi ta’ tqassim addizzjonali ma’ l-NECs. Is-Suppliment tad-Diploma u s-Suppliment taċ-Ċertifikat sa issa għadhom mhumiex prijorità għall-NECs. Is-Suppliment tad-Diploma, b’mod partikolari, għandu jiġi ferm aktar integrat fil-qafas ta' l-Europass, u l-iżviluppi tal-mudell tiegħu għandhom iqisu aktar l-istrateġija tar-riżultati ta’ tagħlim. Fuq il-bażi ta' l-istħarriġ, 40 % ta’ l-utenti li kienu ppruvaw ibiddlu x-xogħol jew il-post iqisu li l-Europass kien utli. Dan jindika li l-Europass jappoġġja tassew il-mobilità. Madankollu, l-istħarriġ indika li l-Europass ħafna drabi kien ta' benefiċċju akbar fost il-persuni li jaħdmu u l-istudenti (46 %) milli fost dawk qiegħda (36 %). Ta’ min jinnota li l-utenti ta’ l-Europass għandhom tendenza li jkunu b’edukazzjoni għolja: aktar minn 60 % kellhom diploma ta’ edukazzjoni ogħla. Dan jissuġġerixxi l-ħtieġa għal titjib immirat. Il-partijiet interessati, filwaqt li qablu li l-Europass huwa effettiv, issuġġerew li l-impatt tiegħu jista’ jiżdied b’kooperazzjoni msaħħa ma’ min iħaddem u ma’ l-aġenziji ta’ reklutaġġ. Il-kooperazzjoni intensifikata mas-servizzi ta’ impjiegi u gwida tista’ żżid l-impatt fost dawk qiegħda u b’ħiliet baxxi. Id-dejta turi li l-portal ta’ l-Europass jintuża u hu apprezzat ukoll minn persuni li mhumiex qed iqisu l-mobilità b'mod attiv, u dan jissuġġerixxi li l-inizjattiva għandha potenzjal usa' bħala għodda ta' gwida u tagħrif ġenerali. 3.3.3. Effiċjenza L-Europass huwa inizjattiva bi prezz baxx li tipprovdi servizz konkret b'livell tajjeb ta' effiċjenza. In-nefqa totali (mill-baġits nazzjonali, tal-Kummissjoni u tas-Cedefop) għall-perjodu kopert hija madwar € 11.5 miljun imqabbla ma’ ferm aktar minn żewġ miljun dokument (is-CV, il-Passaport tal-Lingwi u l-Mobilità ta’ l-Europass, li għalihom id-dejta hija żgura). Għaldaqstant, il-valutazzjoni tikkonkludi li, b’nefqa ta’ madwar € 5 għal kull dokument u bil-livell għoli ta’ sodisfazzjon ta’ l-utent, l-implimentazzjoni ta’ l-Europass tipprovdi valur tajjeb għall-flus. 4. TAQSIRA TAR-RAKKOMANDAZZJONIJIET EWLENIN TAL-VALUTAZZJONI ESTERNA Ir-rakkomandazzjonijiet ewlenin tal-valutazzjoni biex itejbu r-rilevanza u l-effikaċja ta’ l-Europass huma spjegati fil-qosor kif ġej: - L-Europass diġà huwa partikolarment rilevanti għall-mobilità ta’ dawk li qed jitgħallmu u issa tinħtieġ azzjoni ta’ żvilupp fuq il-mobilità professjonali, jiġifieri l-mobilità internazzjonali fl-impjiegi (ir-rakkomandazzjonijiet 1 u 21). - Is-CV ta’ l-Europass hi apprezzata ħafna u għandha tiġi żviluppata aktar, billi jitjieb il-mudell tagħha u tkun offruta verżjoni iqsar, b’konsultazzjoni ma’ min iħaddem, aġenziji ta’ reklutaġġ u ċentri ta’ gwida (ir-rakkomandazzjonijiet 7, 8, 9). - Il-promozzjoni fil-livell nazzjonali għandha tiġi intensifikata permezz ta’ kooperazzjoni ma’ ċentri ta’ gwida u negozji (ir-rakkomandazzjoni 10). - Aktar eżempji u linjigwida dwar l-użu tad-dokumenti kollha ta’ l-Europass għandhom jingħataw fil-portal (ir-rakkomandazzjoni 11). - Is-Suppliment tad-Diploma ta’ l-Europass għandu jiġi żviluppat aktar biex iqis aħjar ir-riżultati tat-tagħlim (ir-rakkomandazzjoni 13). - Il-komplementarjetà ta' l-Europass mal-programmi ta’ edukazzjoni u taħriġ għandha tiġi intensifikata (ir-rakkomandazzjoni 5). - Għandha tiġi żgurata kooperazzjoni ma’ żviluppi oħra ta’ trasparenza (ir-rakkomandazzjoni 6). 5. IL-KONKLUżJONIJIET TAL-KUMMISSJONI GħAL AZZJONI TA’ SEGWITU Il-Kummissjoni tilqa’ l-ewwel valutazzjoni esterna ta’ l-Europass. Il-konklużjonijiet tagħha jissuġġerixxu li l-implimentazzjoni fl-ewwel snin ta’ tħaddim kellha suċċess kbir, kienet effettiva mil-lat ta’ nfiq u ffukat fuq il-prijoritajiet tajbin. Ir-rakkomandazzjonijiet tagħha jagħtu indikazzjonijiet siewja rigward it-triq 'il quddiem, filwaqt li jibnu fuq il-fatturi pożittivi ta’ l-inizjattiva u jindirizzaw in-nuqqasijiet tagħha. 5.1. Qawwiet u dgħjufijiet Bl-għan li jiffaċilita l-mobilità tagħhom, l-Europass jgħin liċ-ċittadini jiddeskrivu dak li jafu u li kapaċi jagħmlu. L-Europass kien għalhekk l-ewwel inizjattiva Ewropea li qiegħdet fil-prattika l-bidla għal valutazzjoni bbażata fuq riżultati tat-tagħlim minflok inputs ta' tagħlim bħalma huma t-tul ta’ żmien tat-tagħlim u l-livell tad-dħul. L-istrateġija tar-riżultati tat-tagħlim issa hija l-bażi tal- Qafas Ewropew tal-Kwalifiki għal tagħlim tul il-ħajja (EQF) li ġie adottat dan l-aħħar. Ir-riżultati tat-tagħlim ġew integrati fis- sistema Ewropea ta’ trasferiment u akkumulazzjoni ta’ kredits (ECTS) u se jkunu element ewlieni tas- sistema Ewropea ta’ trasferiment ta’ kredits għall-edukazzjoni u t-taħriġ vokazzjonali (ECVET) [7] li jmiss. Dawn l-inizjattivi mhumiex iżolati: flimkien ma' l-Europass dawn huma elementi komplementari ta’ strateġija Ewropea kkoordinata li tikkontribwixxi għall-għanijiet ta’ Liżbona billi tagħmilha aktar faċli għaċ-ċittadini li jivvalutaw it-tagħlim tagħhom u jiċċaqilqu liberament fiż-żona Ewropea ta’ tagħlim tul il-ħajja u fis-suq tax-xogħol. Dawn l-inizjattivi bbażati fuq ir-riżultati tat-tagħlim qegħdin ukoll jgħarrfu u jappoġġjaw il-proċess ta’ mmodernizzar tas-sistemi nazzjonali ta’ edukazzjoni, taħriġ u kwalifiki madwar l-Ewropa kollha. Kif tindika l-valutazzjoni, l-Europass jaħdem aħjar meta jkun orjentat bis-sħiħ lejn ir-riżultati tat-tagħlim, filwaqt li n-nuqqasijiet jikkonċernaw fil-biċċa l-kbira l-elementi fejn din id-dimensjoni tkun aktar dgħajfa. Il-bidla għal riżultati tat-tagħlim hija partikolarment kritika għall-identifikazzjoni u l- validazzjoni ta’ tagħlim mhux formali jew informali li jseħħ barra mill-istituzzjonijiet u s-sistemi ta’ edukazzjoni u taħriġ formali. L-iżviluppi speċifiċi ta’ l-Europass jistgħu jgħinu aktar liċ-ċittadini jsiru aktar konxji ta’ dawn ir-riżultati tat-tagħlim (ħafna drabi moħbija) miksuba f’ambjent mhux formali jew informali, per eżempju permezz ta’ attivitajiet taż-żgħażagħ jew xogħol volontarju. Is-suċċess tal-portal ta’ l- Europass u l-għodda tas-CV huwa bbażat fuq varjetà ta’ fatturi: il-kwalità tal-websajt żviluppata minn Cedefop, l-isforzi promozzjonali mill-NECs, u r-rilevanza ta’ dawn l-istrumenti għall-ħtiġijiet taċ-ċittadini. Jeħtieġ li dan is-suċċess jissaħħaħ billi jkun hemm tweġiba aħjar għat-talbiet li dejjem jiżdiedu ta' l-utenti u ta' min iħaddem. L-istħarriġ juri li l-għodda tas-CV hi apprezzata mhux biss bħala appoġġ għall-mobilità iżda wkoll bħala għodda għal għarfien aħjar tal-ħiliet individwali, biex jiġi segwit l-iżvilupp personali. Biex tindirizza aħjar il-ħtieġa ta’ l-utenti kollha, jeħtieġ li l-għodda tas-CV tkun żviluppata fi strument aktar komprensiv appoġġjat minn għodod ġodda għall-awtovalutazzjoni tar-riżultati tat-tagħlim, li jissodisfaw il-ħtiġijiet ta’ l-utenti potenzjali kollha, bħal dawk bi kwalifiki baxxi, persuni qiegħda, voluntiera u żgħażagħ b'mod ġenerali. Il- Mobilità ta’ l-Europass għadha ċertament 'il bogħod milli tiġi użata fil-potenzjal kollu tagħha bħala għodda biex iżżid il-kwalità u l-viżibilità tal-mobilità. It-tkabbir ġeometriku mill-2005 sa l-2006 jindika li l-isforzi ta’ l-NECs qed jagħtu riżultati tajbin, iżda sa llum ħafna benefiċjarji ta’ azzjonijiet ta’ mobilità nazzjonali jew Ewropej – per eżempju, permezz tal-Programm ta’ Tagħlim Tul il-Ħajja – ma jirċievu l-ebda rekord ta’ l-esperjenza tagħhom. Filwaqt li jagħmlu parti ċara mill-qafas ta’ l-Europass, is- Suppliment tad-Diploma ta’ l-Europass u s- Suppliment taċ-Ċertifikat ta’ l-Europass huma stabbiliti u maħruġa mill-istituzzjonijiet nazzjonali għajr l-NECs. Fl-ewwel snin ta’ implimentazzjoni, ir-riżorsi limitati disponibbli għall-Europass kienu kkonċentrati fuq l-elementi ġestiti direttament mill-NECs jew saru disponibbli fil-livell Ewropew. Madankollu, l-integrazzjoni ulterjuri tas-Suppliment tad-Diploma u s-Suppliment taċ-Ċertifikat fil-qafas ta’ l-Europass għandha ssir prijorità, li teħtieġ koordinazzjoni Ewropea aktar b’saħħitha u l-promozzjoni attiva tagħhom bħala għodod ta' l-Europass fil-livell nazzjonali. L-iżvilupp ulterjuri taż-żewġ għodod għandu jiġi eżaminat ukoll b’konformità ma’ l-objettivi ta’ politika Ewropea u nazzjonali. Per eżempju, l-istrateġija tar-riżultati tat-tagħlim hi applikata biss parzjalment fis-Suppliment taċ-Ċertifikat, li mhuwiex dokument individwali, u fis-Suppliment tad-Diploma, li għadu bbażat fil-biċċa l-kbira tiegħu fuq inputs edukattivi formali. Fiż-żewġ każijiet, riflessjoni aħjar tar-riżultati tat-tagħlim individwali tkun tipprovdi liċ-ċittadini b’dokumenti aktar effettivi. 5.2. Azzjoni ta’ segwitu Il-Kummissjoni, b’konsultazzjoni mal-Kumitat dwar il-Programm ta' Tagħlim Tul il-Ħajja, man-netwerk Ewropew ta’ l-NECs, mal-Kumitat Konsultattiv fuq it-Taħriġ Vokazzjonali u mal-Forum ta’ Livell Għoli dwar il-Mobilità, u b’konformità mar-riżorsi disponibbli, qed tippjana li: - tikkoopera aktar mas-servizzi ta’ gwida, impjiegi u żgħażagħ biex l-Europass isir aktar utli għal u magħruf aħjar fost dawk b'kwalifiki baxxi u persuni qiegħda , li bħalissa mhumiex rappreżentati b’mod adegwat fost l-utenti tal-portal ta' l-Europass u s-CV ta' l-Europass (cf. il-punt dwar is-CV hawn taħt); - tiżviluppa, bl-appoġġ tas-Cedefop, CV ta’ l-Europass u servizz ta’ awtovalutazzjoni b’mod sħiħ, inkluż: - CV ta’ l-Europass aktar flessibbli, b'għażliet li jimmiraw lejn gruppi differenti, bħal żgħażagħ bla esperjenza, persuni bi kwalifiki baxxi, riċerkaturi professjonali jew professjonisti li jkunu waslu f'nofs il-karriera tagħhom, fuq il-bażi ta’ riżorsi eżistenti li jindirizzaw lil dawn il-gruppi. Se tiġi żviluppata wkoll verżjoni iqsar u eħfef tas-CV. Se titkompla l-kompatibilità mad-databases tas-CV tas-servizzi ta’ impjieg nazzjonali u aġenziji ta' reklutaġġ, wara l-kompatibilità mas-servizz tas-CV ta’ l-EURES (Servizzi ta’ Impjieg Ewropej) fil-futur qrib, il-portal tal-Mobilità Ewropea ta' l-Impjiegi; - għodda ta’ awtovalutazzjoni biex in-nies ikunu jistgħu japprofondixxu l-identifikazzjoni u d-deskrizzjoni tar-riżultati tagħhom ta’ tagħlim f’termini ta’ għarfien, ħiliet u kompetenzi. Dawn se jinkludu l-iżvilupp ulterjuri tal- Passaport tal-Lingwi ta’ l-Europass eżistenti, b’kooperazzjoni mal-Kunsill ta’ l-Ewropa, u l-iżvilupp ta’ għodod ġodda ta’ awtovalutazzjoni li jiffokaw fuq ħiliet personali, jiġifieri dawk miksuba permezz ta’ tagħlim mhux formali u informali , kif ukoll fuq ħiliet fl- ICT ; - tagħlim privat, linji gwida u eżempji adattati, li għandhom jiġu żviluppati b'kooperazzjoni ma' l-NECs, in-netwerk Euroguidance, is-servizzi taż-żgħażagħ u l-impjiegi, u l-imsieħba soċjali; - tiġġeneralizza sa l-2010 l-użu tal- Mobilità ta’ l-Europass taħt il-Programm ta’ Tagħlim Tul il-Ħajja biex din tinħareġ sistematikament liċ-ċittadini kollha li kkonkludew azzjonijiet ta’ mobilità taħt xi wieħed mill-programmi individwali Erasmus, Comenius, Grundtvig u Leonardo da Vinci, bħalma hu l-każ għal Youthpass fil-programm iż-Żgħażagħ Jaġixxu, u tippromwovi l-użu tagħha fi ħdan il-programm Marie Curie. Dan se jitwettaq b'konsultazzjoni ma' l-aġenziji nazzjonali tal-programmi u ma’ l-NECs u jeħtieġ l-appoġġ tagħhom. - permezz ta’ l-NECs u b’kooperazzjoni mas-servizzi ta’ gwida, żgħażagħ u impjiegi, tippromwovi aktar l-użu tal- Mobilità ta’ l-Europass f’azzjonijiet ta’ mobilità stabbiliti fil-livell nazzjonali jew reġjonali, inkluż bħala parti standard ta' l-iskambji ta' edukazzjoni ogħla u b'rabta mal-mobilità ta’ l-apprentisti, kif ukoll fi ħdan l-attivitajiet taż-żgħażagħ u l-voluntiera; - tħeġġeġ il-ġestjoni, il-promozzjoni u l-integrazzjoni kkoordinati fi ħdan il-qafas ta’ l-Europass tas- Suppliment tad-Diploma ta’ l-Europass b’kooperazzjoni ma’ l-atturi rilevanti fil-livell Ewropew (il-Kunsill ta’ l-Ewropa, il-Unesco-Cepes, is-segretarjat tal-Proċess ta’ Bolonja, in-netwerks ENIC-NARIC, l-assoċjazzjonijiet ta’ l-università u ta’ l-istudenti) u fil-livell nazzjonali (l-NECs, l-aġenziji nazzjonali tal-programmi, l-istituzzjonijiet ta’ edukazzjoni ogħla, l-esperti ta' Bolonja, iċ-ċentri ENIC-NARIC, l-assoċjazzjonijiet tal-partijiet interessati). L-iżvilupp ulterjuri tas-Suppliment tad-Diploma ta’ l-Europass se jiġi eżaminat, b’kooperazzjoni ma’ l-atturi rilevanti, biex jitqiesu aħjar ir-riżultati tat-tagħlim tad-detenturi tiegħu; - tħeġġeġ il-ġestjoni, il-promozzjoni u l-iżvilupp ikkoordinati tas- Suppliment taċ-Ċertifikat ta' l-Europass fil-livelli Ewropej u nazzjonali, b'kooperazzjoni ma' Cedefop, l-Imsieħba Soċjali u partijiet interessati rilevanti oħra. Dan se jqis l-iżviluppi rilevanti fi ħdan il-proċess ta’ Kopenħagen, per eżempju b’rabta mal-profili professjonali, is-sistema Ewropea ta’ trasferiment ta’ kredits għal edukazzjoni u taħriġ vokazzjonali (ECVET), kif ukoll il-bidla lejn ir-riżultati tat-tagħlim; - tiżgura li, sa l-2012, il-mudelli tad-dokumenti rilevanti kollha ta’ l-Europass jinkludu refernza għall-Qafas Ewropew tal-Kwalifiki għal tagħlim fit-tul. [1] http://europass.cedefop.europa.eu [2] Ir-Rakkomandazzjoni tal-Parlament Ewropew u tal-Kunsill tat-23 ta’ April 2008 dwar it-twaqqif ta' Qafas Ewropew tal-Kwalifiki għat-tagħlim tul il-ħajja, ĠU C 111, 6.5.2008, p. 1. [3] Id-Deċiżjoni 2241/2004/KE tal-Parlament Ewropew u tal-Kunsill tal-15 ta’ Diċembru 2004 dwar qafas Komunitarju waħdieni għat-trasparenza tal-kwalifiki u l-kompetenzi (l-Europass), ĠU L 390 tal-31.12.2004, p. 6. [4] Wara sejħa miftuħa għall-offerti, intlaħaq ftehim dwar kuntratt qafas ma’ Ecotec Research and Consulting Ltd li jikkonċerna l-valutazzjoni ta’ l-attivitajiet fl-oqsma tad-Direttorat Ġenerali għall-Edukazzjoni u l-Kultura. [5] Id-Deċiżjoni Nru 1719/2006/KE tal-Parlament Ewropew u tal-Kunsill tal-15 ta' Novembru 2006 li tistabbilixxi l-Programm Żgħażagħ fl-Azzjoni għall-perjodu 2007 sa l-2013, ĠU L 327, 24.11.2006, p. 30. [6] Id-Deċiżjoni tal-Kunsill 1999/51/KE tal-21 ta' Diċembru 1998 dwar il-promozzjoni ta’ mogħdijiet Ewropej f'taħriġ alternat bejn tagħlim u xogħol, inkluż l-apprendistat (ĠU L 17, 22.1.1999, p. 45). [7] Il-Proposta għal Rakkomandazzjoni tal-Parlament Ewropew u tal-Kunsill dwar il-ħolqien ta’ sistema Ewropea ta’ kredits għall-edukazzjoni u t-taħriġ vokazzjonali (ECVET) [COM(2008) 180 finali].